‘Bewyse’ staaf besluit oor laerskole – ministerAngie Motshekga, minister van basiese onderwys (14 Februarie 2020) (Foto: Koppano Tlape/GCIS) Die minister van basiese onderwys, Angie Motshekga, het Dinsdag die besluit verdedig om laerskole weer soos gewoonlik heeltemal vir leerders oop te stel. Die derde kwartaal begin op 26 Julie. Die besluit geld vir alle laerskole, asook skole vir leerders met spesiale behoeftes. “Ek besef dat die besluit om alle kinders tegelyk terug te stuur skool toe – te midde van die derde vlaag van Covid-19-infeksies – groot angs onder ouers veroorsaak. Dit is nie nodig om paniekbevange te wees nie. Ons besluit word gesteun deur empiriese bewyse,” sê Motshekga. “Navorsing toon dat laerskoolleerders meer voordeel daaruit trek om deurlopend en ononderbroke kontakklasse met hul onderwysers te hê.” Volgens Motshekga sal die departement deurlopend die infeksiesyfers monitor en seker maak dat alle regulasies in werking gestel is. Kontaksport by skole bly intussen steeds opgeskort. “Die gesondheid en veiligheid van leerders, onderwysers en die skoolgemeenskap is van sleutelbelang en sal nie in die gedrang kom nie. Ek wil ook weereens beklemtoon dat verjaardagpartytjies, troues en begrafnisse sover moontlik vermy moet word om die verspreiding van die virus te bekamp.” Motshekga het ook bevestig dat die Covid-19-entstof “binne dae” vir onderwysers gereed sal wees. Maroela Media het vroeër berig dat Johnson & Johnson binnekort 300 000 dosisse entstof vir Suid-Afrikaanse onderwysers beskikbaar sal stel. Nog dosisse word tans vervaardig en sal na verwagting in Julie beskikbaar wees. Die onderwysvakbond Naptosa het aangekondig dat 500 000 dosisse van die Johnson & Johnson-entstof vir die onderwyssektor opsy gesit is. Staatskole sal voorkeur kry, waarna die private sektor sal volg. “Ek het self reeds my Covid-19-entstof ontvang en is vol vertroue in die vermoë van ons regering om sy doelwit te bereik om 67% van ons bevolking in te ent.”